หุ้นงบสวยมาแรง
*ช่วงนี้เป็นจังหวะของการประกาศงบไตรมาส 2 ซึ่งทำให้หุ้นดาวเด่นดวงใหม่ปรากฏกายให้เห็นแบบละลานตา จนนักวิเคราะห์สำนักต่าง ๆ ปรับเป้าหมายกันพรึ่บพรับ เพราะผลงานที่แสดงออกมาดีกว่าคาดเยอะแยะ จึงเป็นโอกาสทองให้แฟนคลับได้เล่นยาว ๆ อีกพักใหญ่ “โมนิก้า” จึงใช้สถานการณ์ดังกล่าวเจียระไนหุ้นแต่ละตัว เพื่อบอกเล่าสิ่งที่ “ได้ยิน ได้ฟัง” แบบละเอียดยิบอีกสักรอบเจ้าค่ะ
10 ส.ค. 2563

เจาะกระดาน : โมนิก้าและทีมงาน
*ช่วงนี้เป็นจังหวะของการประกาศงบไตรมาส 2 ซึ่งทำให้หุ้นดาวเด่นดวงใหม่ปรากฏกายให้เห็นแบบละลานตา จนนักวิเคราะห์สำนักต่าง ๆ ปรับเป้าหมายกันพรึ่บพรับ เพราะผลงานที่แสดงออกมาดีกว่าคาดเยอะแยะ จึงเป็นโอกาสทองให้แฟนคลับได้เล่นยาว ๆ อีกพักใหญ่ “โมนิก้า” จึงใช้สถานการณ์ดังกล่าวเจียระไนหุ้นแต่ละตัว เพื่อบอกเล่าสิ่งที่ “ได้ยิน ได้ฟัง” แบบละเอียดยิบอีกสักรอบเจ้าค่ะ
*ด้วยเหตุนี้ถึงไม่ต้องแปลกใจที่บรรยากาศการลงทุนออกไปในทาง เดี๋ยวบางวันคึกคัก เดี๋ยวบางวันหงอยเหงา เพราะตลาดหุ้นกำลังเฟ้นหาตัวเลือกในการลงทุนแบบยั่งยืน โดยเฉพาะในช่วงไวรัสมรณะยังแผลงฤทธิ์อย่างไม่หยุดหย่อน ทำให้หุ้นที่สามารถทำปั้นกำไรได้อย่างยอดเยี่ยมกระเทียมดอง กลายเป็นตัวหลักที่ตลาดหุ้นเม้าท์ถึงมากสุด จึงต้องให้ความสำคัญกับเรื่องนี้มากหน่อยนะจ๊ะ
*ฉะนั้นการที่ดัชนีแกว่งตัวไปมา ก่อนจะลงเอยด้วยการยืนปิดที่ระดับ 1,322.01 จุด ลบไป 2.39 จุด ท่ามกลางมูลค่าการซื้อขาย 3.74 หมื่นล้านบาท “โมนิก้า” มองเป็นอารมณ์ของเรื่องวันหยุดคั่นกลางสัปดาห์  จึงทำให้นักเล่นบางส่วนเลือกใช้วิธีชะลอการลงทุนเพื่อได้พักหายใจชั่วคราว แต่ในขณะเดียวกันก็มีนักเล่นบางกลุ่มที่มองเห็นโอกาสในการเก็บหุ้นเติบโตเข้าพอร์ต จึงทำให้หุ้นบางตัวเปิดตัวด้วยสีเขียวปั๊ดตลอดทั้งวันพะยะค่ะ
*โดยเฉพาะในรายของ “ดาวรุ่งพุ่งแรง เบียดแซงทุกโค้ง” อย่างหุ้น NER กลายเป็นช็อตที่ทำให้แฟนคลับได้เฮกันอย่างถ้วนหน้า เพราะการเคาะขวารัว ๆ เที่ยวนี้ทำให้หุ้นขึ้นมายืนปิดที่ 3.94 บาท บวกไป 0.44 บาท หรือขึ้นไป 12.60% ด้วยมูลค่าการซื้อขาย 1.53 พันล้านบาท พร้อมกับมีโอกาสได้เห็นการทำ all time high ต่อไปเรื่อย ๆ  เดี๊ยนถึงเทใจให้กับหุ้นตัวนี้แบบไม่ลังเลใจอะไรทั้งสิ้นนะจะบอกให้
*ส่วนหุ้นเครื่องดื่มชูกำลังอย่าง CBG กลายเป็นช็อตที่ทำให้ทุกคนไล่ตามกันเป็นพรวน หลังทำผลงานออกมาเริ่ดหรูอลังการงานสร้าง บรรดาโบรกเกอร์ก็ปรับเป้าขึ้นกันยกใหญ่ จนวานนี้มีราคาค่าตัวอยู่ที่ระดับ 140 บาท “โมนิก้า” ถึงอยากให้แฟนคลับดูกันว่า การขึ้นมาปิดที่ 130.50 บาท บวกไป 4.50 บาท หรือขึ้นไป 3.60% ด้วยมูลค่าการซื้อขาย 1.60 พันล้านบาท มันเป็นช็อตที่น่าสนใจอะป่าว ?
*สำหรับในรายของ UTP กลับขึ้นมาวูบวาบด้วยผลงานดีเกินคาด กำไรหดหายไปแค่เล็กน้อย ย่อมเป็นช็อตที่ทำให้กองทุนกระโจนใส่มือเป็นระวิง จนราคาหุ้นขึ้นมาปิดที่ 13.30 บาท บวกไป 1.70 บาท หรือขึ้นไป 14.70% ด้วยมูลค่าการซื้อขาย 703 ล้านบาท ถือเป็นอีกหนึ่งทางเลือกที่เหมาะสำหรับการ follow buy เพราะช่วงเวลานี้จะเห็นหุ้นหน้าตาใหม่ ๆ ทะยานขึ้นด้วยฟอร์มร้อนแรง จึงไม่ต้องสาธยายอะไรให้มากความนะคะ
*กลับขึ้นมาโลดแล่นบนกระดานสีเขียว ๆ อีกรอบ “โมนิก้า” คงมองไปที่หุ้นขวัญใจวันโจ๋อย่าง RBF เป็นที่แรกอีกตามเคย เพราะเมื่อดูตามสตอรี่การทำกำไรที่เกิดขึ้น ณ เวลานี้ และมองต่อไปถึงอนาคต ก็ทำให้สาวน้อยสาวใหญ่กรี๊ดกร๊าดได้เป็นช่วง ๆ เดี๊ยนถึงมองการยืนปิดที่ 10.20 บาท บวกไป 0.65 บาท หรือขึ้นไป 6.80% ด้วยมูลค่าการซื้อขาย 230 ล้านบาท น่าจะเป็นการเปิดโอกาสให้เล่นรอบกันสนุกเลยเจ้าค่ะ
*อีกรายที่ทำผลงานเป็นที่ประจักษ์แก่ชาวโลก “โมนิก้า” คงมองไปที่หุ้นกระเบื้องอย่าง DCC หลังผลงานไตรมาส 2 โตกระหึ่ม ผสานกับประกาศปันผลเพื่อตอบแทนน้ำใจผู้ถือหุ้น ราคาหุ้นเลยวิ่งขึ้นมาปิดที่ 2.64 บาท บวกไป 0.22 บาท หรือขึ้นไป 9% ด้วยมูลค่าการซื้อขาย 175 ล้านบาทอย่างรวดเร็วแบบนี้ น่าจะเป็นอีกหนึ่งจังหวะที่มีการเล่นตามน้ำอย่างแน่นอน เพราะกระแสหุ้นผลงานดีมาแรงเหลือเกินนะจะบอกให้
*เช่นเดียวกับในรายของ AUCT โชว์ตัวเลขกำไรโตท่ามกลางความผันผวนของเศรษฐกิจ ย่อมเป็นจุดที่ทำให้นักเล่นกระโจนใส่กันสนุกสนาน ราคาหุ้นถึงวิ่งขึ้นมาปิดที่ 10.40 บาท บวกไป 1 บาท หรือขึ้นไป 10.65% ด้วยมูลค่าการซื้อขาย 168 ล้านบาท “โมนิก้า” ถือเป็นจุดของการเล่นเก็งกำไรแบบไม่ต้องถามอะไรมาก เพราะตัวเลขมันออกมาดีเหนือความคาดหมายมาก ๆ ซิค่ะ
*ส่วนรายที่เนียนของจริง และไม่ต้องพูดอะไรให้มากความ “โมนิก้า” ขอเม้าท์ถึงหุ้น SINGER เพื่อชี้ให้เห็นผลงานของลูก ๆ ในกลุ่ม JMART ไม่ธรรมดาอย่างแน่นอน และการที่หุ้นลูกวิ่งขึ้นมาปิดบริเวณ 13.90 บาท บวกไป 0.70 บาท หรือขึ้นไป 5.30% ด้วยมูลค่าการซื้อขาย 50 ล้านบาท ท่ามกลางความคาดหวังผลงานในปี 63 โตเท่าตัวเมื่อเทียบกับปี 62 ย่อมเป็นจุดที่คนมองว่า ราคาหุ้นน่าจะไปต่ออีกนะนายจ๋า !